DA Den Europæiske Unions Tidende L 114/5

KOMMISSIONENS GENNEMFØRELSESAFGØRELSE

af 3. maj 2011

om ændring af beslutning 2004/211/EF for så vidt angår oplysningerne om Sydafrika i listen over tredjelande og dele af tredjelande, hvorfra import til Den Europæiske Union af levende dyr af hestefamilien samt sæd, æg og embryoner fra dyr af hestefamilien er tilladt

(meddelt under nummer K(2011) 2959)

(EØS-relevant tekst)

(2011/267/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (1), særlig artikel 17, stk. 3, litra a),

under henvisning til Rådets direktiv 2009/156/EF af 30. november 2009 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande (2), særlig artikel 12, stk. 1, og artikel 19, hovedet, litra a) og b), og

ud fra følgende betragtninger:

(1) Ved direktiv 92/65/EØF er der fastsat betingelser for import af dyr, sæd, æg og embryoner. Betingelserne skal mindst svare til dem, der gælder for samhandel mellem medlemsstaterne.

(2) Ved direktiv 2009/156/EF er der fastsat dyresundhedsmæssige betingelser for enhovede dyrs bevægelser mellem medlemsstaterne og indførsel af enhovede dyr fra tredjelande. I henhold til nævnte direktiv skal enhovede dyr komme fra tredjelande, der er frie for afrikansk hestepest.

(3) I Kommissionens beslutning 2004/211/EF af 6. januar 2004 om listen over tredjelande og dele af tredjelande, hvorfra medlemsstaterne tillader import af levende dyr af hestefamilien samt sæd, æg og embryoner fra dyr af hestefamilien, og om ændring af beslutning 93/195/EØF og 94/63/EF (3) er der fastsat en liste over tredjelande og dele heraf, hvorfra medlemsstaterne tillader import af dyr af hestefamilien samt sæd, æg og embryoner fra dyr af hestefamilien, ligesom de øvrige importbetingelser anføres. Den pågældende liste findes i bilag I til nævnte beslutning. Hovedstadsområdet Capetown er opført på listen.

(4) I marts 2011 anmeldte Sydafrika udbrud af afrikansk hestepest i grænseområdet mellem overvågningszonen og hovedstadsområdet Capetown, der er et område frit for afrikansk hestepest fastlagt i overensstemmelse med Kommissionens beslutning 2008/698/EF af 8. august 2008 om midlertidig og anden indførsel af registrerede heste fra Sydafrika til Fællesskabet (4).

(5) Denne situation vil kunne udgøre en alvorlig dyresundhedsmæssig risiko for populationen af dyr af hestefamilien i Unionen, og derfor bør midlertidig indførsel af registrerede heste og import til Unionen af sådanne heste og af sæd fra registrerede heste fra hovedstadsområdet Capetown suspenderes.

(6) Beslutning 2004/211/EF bør derfor ændres i overensstemmelse hermed.

(7) Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE AFGØRELSE:

Artikel 1

I bilag I til beslutning 2004/211/EF affattes oplysningerne vedrørende Sydafrika således:

»ZA Sydafrika ZA-0 Hele landet — — — — — — — — — — ZA-1 Hovedstadsområdet Capetown. (Se nærmere detaljer i skema 2) F — — — — — — — — — Beslutning 2008/698/EF«

Artikel 2

Denne afgørelse er rettet til medlemsstaterne.

Udfærdiget i Bruxelles, den 3. maj 2011. På Kommissionens vegne John DALLI Medlem af Kommissionen

(1) EFT L 268 af 14.9.1992, s. 54.

(2) EUT L 192 af 23.7.2010, s. 1.

(3) EUT L 73 af 11.3.2004, s. 1.

(4) EUT L 235 af 2.9.2008, s. 16.